मगर इस पदोन्नति के बाद लगभग दो माह बीतने पर वो हुआ जो इस प्रदेश में कभी नहीं हुआ कि राजधानी लखनऊ में एसएसपी, डीआईजी तथा आईजी के पद पर एक ही व्यक्ति को तैनात रखा गया हो। मगर आशुतोष पाण्डेय के लिए यूपी में मानों नियम कायदे ताक पर रख दिये गये। लखनऊ में अपराधों की बाढ़ आ गयी। राजधानी में सनसनीखेज हत्याकांड हो गये। थानों पर तैनाती इतनी जल्दी होने लगी कि सभी हैरान रह गये। थानों पर तैनाती के सभी नियम ताक पर रख दिये गये। इंस्पेक्टर रैंक के थानों को सब इंस्पेक्टरों से चलवाया जाने लगा। सारे खेल में पैसों की बड़ी भूमिका सबको नजर आने लगी। पुलिस कानून व्यस्वथा के काम छोड़कर जमीनों के धंधे में लग गयी। यह सब राजधानी में हो रहा था। यही कारण रहा कि पुलिस बेलगाम होती चली गयी और माल थाने के एक दरोगा ने थाने में एक महिला को बुलाकर उससे बलात्कार करने की कोशिश की। घटना के दिन आईजी आशुतोष पाण्डेय ने दरोगा को मंदबुद्घि बताकर उसका बचाव करने की कोशिश की। मगर अगले दिन मामला उछल जाने पर दरोगा, थानाध्‍यक्ष और सीओ के विरुद्घ कार्रवाई करनी पड़ी। मगर लखनऊ के एसएसपी का काम संभाल रहे आशुतोष पाण्डेय पर कोई फर्क नहीं पड़ा। हालत की गंभीरता को देखते हुए हाईकोर्ट ने खुद डीजीपी को तलब करके उन्हें पुलिस की कार्यशैली पर जमकर फटकारा। एक सप्ताह पहले ही हाईकोर्ट मिर्जापुर के एक मामले में कह चुका था कि यूपी में कानून व्यवस्था को सुधारा जाये। मगर हाई कोर्ट के इस आदेश का असर पुलिस विभाग पर पड़ता नजर नहीं आया।